KIRJALLINEN KYSYMYS E-0190/00 esittäjä(t): Salvador Jové Peres (GUE/NGL) ja Pedro Marset Campos (GUE/NGL) komissiolle. Marokosta peräisin olevien tomaattien tuonti.



Virallinen lehti nro 303 E , 24/10/2000 s. 0157 - 0158



KIRJALLINEN KYSYMYS E-0190/00 esittäjä(t): Salvador Jové Peres (GUE/NGL) ja Pedro Marset Campos (GUE/NGL) komissiolle (31. tammikuuta 2000) Aihe: Marokosta peräisin olevien tomaattien tuonti Marokosta peräisin olevien tomaattien tuonnille asetettuja kiintiöitä on ylitetty, ja siksi on alettu vaatia asianomaisia tuontitodistuksia EU:n ja Marokon kuningaskunnan välisen assosiaatiosopimuksen mukaisesti. Tiedotusvälineissä esiintyneiden uutisten mukaan hedelmiä ja vihanneksia käsittelevä hallintokomitea tutkii 20. tammikuuta 2000 ehdotusta siitä, ettei Marokosta peräisin olevien tomaattien tuontitodistuksia enää vaadittaisi. Komission tiedotusvälineille antamien lausuntojen mukaan tuontitodistuksia ei enää vaadittaisi sillä ehdolla, että Marokko sitoutuu noudattamaan assosiaatiosopimuksessa määrättyjä kiintiöitä. Katsooko komissio, että lupaus noudattaa sopimuksia on tarpeen allekirjoitettujen kansainvälisten sopimusten noudattamiseksi? Onko komission mielestä tällainen lupaus arvokkaampi ja antaako se paremmat takeet kuin Marokon kuningaskunnan edustajan allekirjoitus assosiaatiosopimuksessa? Jos tuontitodistuksia ei enää vaadita ja ottaen huomioon tähän mennessä tapahtuneet kiintiöiden ylitykset, mihin toimiin komissio aikoo ryhtyä Marokosta peräisin olevien tomaattien tuonnin valvomiseksi ja sen varmistamiseksi, että assosiaatiosopimusta noudatetaan? Franz Fischlerin komission puolesta antama yhteinen vastaus kirjallisiin kysymyksiin E-0189/00 ja E-0190/00 (23. helmikuuta 2000) Todettuaan, että tomaattien tuonti Marokosta yhteisöön ylitti sallitut rajat, ja käytyään tuloksettomia neuvotteluja Marokon viranomaisten kanssa komissio antoi 23 päivänä joulukuuta 1999 asetuksen (EY) N:o 2767/1999(1) Marokosta tuotavia tomaatteja koskevan tuontitodistusjärjestelmän käyttöön ottamisesta. Uusien neuvottelujen jälkeen ja Marokon sitouduttua ehdottomasti noudattamaan kuluvan markkinointivuoden aikana sovittuja määriä komissio peruutti tuontitodistukset 26 päivänä tammikuuta 2000 annetulla asetuksella (EY) N:o 188/2000(2) ja sitoutui itse samalla tehostamaan olemassa olevia tuonnin valvontaan liittyviä mekanismeja. Tarvittaessa tuontitodistusjärjestelmä voidaan kuitenkin ottaa uudelleen käyttöön. Tuontitodistusten käyttöön ottamisesta annettu asetus hyväksyttiin hallintokomiteamenettelyn mukaan, ja sen oikeusperustana oli Marokosta peräisin olevien ja sieltä tulevien tomaattien ja kesäkurpitsojen tuontia koskevasta järjestelystä Euroopan yhteisön ja Marokon kuningaskunnan kirjeenvaihtona tehdyn sopimuksen hyväksymisestä 19 päivänä joulukuuta 1994 tehdyn päätöksen 95/35/EY(3) 3 artikla. Asetus (EY) N:o 2767/1999 kumottiin samaa menettelyä ja oikeusperustaa käyttäen. Komissio kumosi tuontitodistuksista annetun asetuksen, kun Marokko oli uudelleen sitoutunut noudattamaan kuluvan markkinointivuoden osalta edellä mainitussa kirjeenvaihdossa sovittuja ehtoja, joissa tomaattien viennin kokonaismäärä marraskuun 1999 ja maaliskuun 2000 välisenä aikana rajoitettiin 145 676 tonniin. Komissio on sitoutunut tehostamaan tomaattien tuonnissa yhteisöön nykyisin tehtäviä tarkastuksia yhteistyössä jäsenvaltioiden tullilaitosten kanssa ja tulee ottamaan uudelleen käyttöön tuontitodistukset, jos Marokko ei noudata sovittuja määriä. (1) EYVL L 333, 24.12.1999. (2) EYVL L 22, 27.1.2000. (3) EYVL L 48, 3.3.1995.